# 6-MA’RUZA LINGVOKULTUROLOGIYA METODOLOGIYASI VA METODLARI

**Reja:**

1. Fanlar metodologiyasi
2. Lingvokulturologiyaning metodlari

 **Tayanch so‘z va iboralar:** metodologiya,bilish faoliyati, falsafiy metodologiya, umumfan metodologiyasi, xususiy metodologiya, tadqiqot metodi, dialektik metod, makrokomponent model, psixosotsiokulturologik eksperiment.

## 6. 1. Fanlar metodologiyasi

 Metodologiya va tadqiqot metodidan xoli birorta ilmiy asar mavjud bo‘lmaydi. Shunday ekan, fanda ilmiy tadqiqot metodologiyasi va metod tushunchalari markaziy o‘rinni egallaydi.

*Metodologiya* bilish jarayoniga dunyoqarash tamoyillarini qo‘llashdir. Metodologiya metodlarning umumiy nazariyasi sifatida insonning bilish faoliyatida qo‘llanilgan metodlarni umumlashtirish zarurati bilan dunyoga keldi. Dialektik metod maxsus ilmiy metodlarga, ya’ni turli fanlarga oid metodlarga ta’sir qiluvchi ta’limot bo‘lgani uchun uni metodologiya, ya’ni ilmiy tadqiqot usuli bo‘lgan metodlar haqidagi ta’limot deb yuritdilar. Dastlab metodologiya muammolari falsafa doirasida ko‘rila boshlandi.

Falsafa metodologiyaga tamoyillar hamda usullarni nazariy va amaliy faoliyatlarni tashkil qilish tizimi, shuningdek, mazkur tizimni o‘rganadigan ilm sifatida qaraydi[[1]](#footnote-1). Metodologiya nazariyadan farqli o‘laroq, yangi bilim bermaydi, ta’limotdan farqli o‘laroq, amaliyotning asosi bo‘lib xizmat qilmaydi, biroq fanda shunday unsurlarni rivojlantiradiki, ularsiz mazkur fanning o‘zi rivojlana olmaydi.

Metodologiya – bu fanning rivojlanish ta’limoti, ta’limot – bu metodologiyaning nazariyadan amaliyotga o‘tishi. Har qanday fanning metodologiyasi (jumladan, lingvokulturologiyaning ham) uch darajani o‘z ichiga oladi:

 

*Falsafiy metodologiya* – eng oliy daraja bo‘lib, u uchun Geraklit, Platon, Kant, Fixte, Shelling va h.k. tomonidan shakllantirilgan dialektikaning qonunlari, tamoyillari va kategoriyalari muhimdir. Bular qarama-qarshilikning birligi va kurashi, inkorni inkor etish qonunlari, umumiylik, xususiylik va alohidalik hamda boshqa kategoriyalardir.

*Umumfan metodologiyasi* – hodisalarni o‘rganish metodlari va tamoyillarini turli fanlar tomonidan rivojlantirilishidir. Ular kuzatish, eksperiment, modellashtirish va talqindan iborat. Umumfan metodologiyasi fanlarning taraqqiy etishi bilan birga o‘zgarib boradi va natijada yangi metodlar shakllanadi, eski metodlar modifikasiya qilinadi.

*Xususiy metodologiya* konkret fanlarning, binobarin, lingvokulturologiyaning ham metodlaridir.

 Metodologiya va metod o‘zaro chambarchas bog‘langan bo‘lib, u

o‘rganilayotgan hodisaga nisbatan muayyan yondashuvni, muayyan usullar majmuyini bildiradi. Shuning uchun ham metod har doim tizim hisoblanadi. Uning xususiyati tadqiqotning obyekti va predmeti bilan belgilanadi. Har qanday metod umumfalsafiy nazariyalarga bevosita va bilvosita bog‘liq bo‘ladi.

Hozirgi kunda metodologiya, ilmiy tadqiq metodologiyasi ma’lum bir fanda qo‘llaniladigan xilma-xil metodlar, tahlil usullari haqidagi ta’limot emas, balki tadqiqotchining tadqiq manbayini, obyektini qanday tushunishi va unga qanday yondashishi, tadqiqotchining dunyoqarashini nazarda tutadi.

## 6. 2. Lingvokulturologiyaning metodlari

 Zamonaviy lingvokulturologiya hali to‘liq metodologik bazaga ega emas. Odatda, rus lingvokulturologlari lingvokulturologiya metodologiyasini tilshunoslik metodologiyasi bilan bog‘lashadi. *Lingvokulturologiyaning metodlari* til va madaniyatning o‘zaro aloqasini tahlil qilishda foydalanadigan tahliliy amallar va tadbirlar yig‘indisi sifatida ko‘rsatiladi. Lingvokulturologiya fanning integrativ, ya’ni kulturologiya, tilshunoslik, etnolingvistika va madaniy antropologiya tadqiqotlari natijalarini o‘zida mujassamlashtirgan sohasi bo‘lgani uchun ham unda “til va madaniyat” markazi atrofida to‘plangan qator bilish metodlari va yo‘nalishlari qo‘llaniladi. Lingvokulturologik tahlil jarayonlarida kulturologiya va tilshunoslik metodlaridan tanlab foydalaniladi.

 V.A. Maslovaning yozishicha, “Har qanday ilmiy tadqiqotning aniq metodi o‘zining qo‘llanish chegarasiga ega. Biroq o‘zaro aloqada bo‘lgan til va madaniyat shunchalik ko‘p qirraliki, ularning tabiati, funksiyalari va genezisini bir metod vositasida bilish mumkin emas. Shuning uchun ham bu sohada bir-birini

to‘ldiruvchi qator metodlarning qo‘llanilishi g‘oyat tabiiydir”[[2]](#footnote-2).

Lingvokulturologik tadqiqotlarda lingvistik, kulturologik, sotsiologik (kontent-tahlil, freym tahlil metodika), etnografik (tasvirlash, tasniflash va h.k.) metodlardan istifoda etilganligini ko‘rish mumkin. Aksariyat lingvokulturologik tadqiqotlarda mazkur metodlar turli tamoyillar va tahlillar bilan bir-birini o‘zaro to‘ldirib, lingvokulturologiyaga murakkab obyekt bo‘lgan til va madaniyatning o‘zaro munosabatini tadqiq etish imkonini berganligi ta’kidlanadi.

Til va madaniyatning o‘zaro munosabatini o‘rganish uchun J. Lakoff *metaforalarni tahlil qilish apparatini*taklif qiladi.Chunonchi, metaforalarning kognitiv nazariyasi nima uchun chet tillaridagi ba’zi iboralar oson tushuniladi, hatto ular o‘zlashtiriladi, boshqalarini esa tushunish qiyin ekanligini izohlab beradi. Ushbu metod qiyoslanilayotgan tillar orasidagi kognitiv nomuvofiqlikni aniqlashga yordam beradi. Bunday farqlar tasodifiy bo‘lmaydi, ular u yoki bu xalq tomonidan dunyo hodisalarini o‘ziga xos tarzda tushunilishidan dalolat beradi.

V.N. Teliya lingvokulturologik tasvir uchun ma’noning *makrokomponent modelini*taklif qiladi.Mazkur model informatsiyaning quyidagi yetti blokini o‘z ichiga oladi:*presuppozitsiya, denotatsiya, ratsional baho, belgining motivatsion asosi,* *emotsional* va *emotiv baholar* haqidagi ma’lumotlar, shuningdek, belgini qo‘llash sharoitlari bahosi. Har bir blok mental strukturalarni qayta ishlash amallarini ko‘rsatuvchi kognitiv operator tomonidan kiritiladi[[3]](#footnote-3).

Tadqiqotchilar tomonidan lingvokulturologik tasvirda **psixosotsiokulturologik eksperiment**dan keng foydalanishva **matnlarni lingvokulturologik tahlil qilish** ham tavsiya qilinadi.

V.M.Shakleyinning fikricha, “Lingvokulturologiya bu – tilshunoslik emas. Shubhasiz, materiallar tadqiqida tilshunoslik va lingvokulturologik yo‘nalishlarni birlashtirish samara beradi, biroq lingvokulturologiyani mustaqil fan sifatida shakllanish yo‘liga olib chiqmaydi”[[4]](#footnote-4).

 Zamonaviy lingvokulturologiya metodologik jihatdan uchta asosga tayanadi:

1) V.fon Gumboldt va A.A.Potebnya ta’limotiga; 2) olamlarning ko‘pligi

gipotezasiga; 3) lisoniy nisbiylik gipotezasiga. Ko‘proq jiddiy metodologik asos sifatida til va madaniyatning o‘zaro aloqasi masalasini ko‘targan V.fon Gumboldt va A.A.Potebnyaning ta’limotiga suyaniladi. Biroq mazkur ta’limot bugungi globallashuv, integratsiyalashuv jarayonida eskirgan, jonli hayotdan uzilgan sanaladi. Shuning uchun zamonaviy lingvokulturologiyaning asosiy vazifasi tilshunoslikning yo‘nalishi doirasidan chiqish, til va madaniyatning jonli jarayonlarini tasvirlash va eng muhimi til va madaniyatning rivojlanishini ilmiy bashoratlashdan iborat.

1. Философский энциклопедический словарь. –М.: Советская энциклопедия, 1983. –С. 365. [↑](#footnote-ref-1)
2. Маслова В. А. Лингвокультурология: Учеб. пособие для студ. высш. учеб, заведений. –М.: Издательский центр «Академия», 2001. –С.34. [↑](#footnote-ref-2)
3. Маслова В. А. Лингвокультурология: Учеб. пособие для студ. высш. учеб, заведений. –М.: Издательский центр «Академия», 2001. –С.35. [↑](#footnote-ref-3)
4. Шаклеин В.М. Лингвокультурология. Традиции и иновации. Монография. –М.: Флинта, 2012. –С. 253. [↑](#footnote-ref-4)